Caledon-mense help die diere | Netwerk24
Caledon-mense help die diere
Suretha van Dyk en Romanda Marais by ’n dankbare jong honde-eienaar terwyl hulle kos uitdeel.
Caledon-dieresorg wil almal bedank wat hulle in die grendeltyd bygestaan het en steeds ondersteun.
“Baie dankie vir alles wat julle vir ons gedoen het,” sê ’n dankbare Vanya Schöfmann, voorsitter en inspekteur van Caledon-dieresorg.
“Toe ons bewus geword het dat baie mense nie geld het om hul diere te voer nie, het ons van ons eie spaargeld gebruik om kat- en hondekos te koop en is daar elke derde dag uitgereik om die verhongerde diere te voer,” vertel Schöfmann.
“Ons het gou agtergekom die nood is veel erger as wat enigiemand besef en die diere hulp gaan nodig hê met kosvoorsiening om te voorkom dat ons diere sterf van die honger.”
Sy vertel hulle het na die gemeenskap uitgereik en goeie ondersteuning gekry.
“Ons wil vir die volgende mense baie dankie sê: Aan die vroue wat elke week vir ons mieliepap gekook het en sakkies gemaak het met beensaagsels, aan die vroue wat vir ons gekookte kos gebring het, aan almal wat sakke mieliemeel, pille en vleis geskenk het, die wat gehelp het om kos te maak, Romanda Marais en Suretha van Dyk en al die ander vrywilligers wat saamgery het om die kos te gaan uitdeel.”
Die voorsitter sê dit maak ’n mens se hart bly om te sien hoe ’n gemeenskap saamstaan as die nood druk.
“Dit het ’n mens se hart warm gemaak om te sien hoe almal hande gevat het en dit is ’n voorreg om deel te wees van ’n gemeenskap wat so baie omgee.”
Schöfmann sê ongelukkig is die nood steeds groot en is diere honger.
“As enigiemand na Caledon-dieresorg wil uitreik, kan hulle vir Schöfmann by 083 366 9177 bel.